Osa kansanedustajista karsastaa joukkoliikennettä, vaikka se on heille täysin ilmaista. Taksi on monelle edustajalle ykkösvalinta.

Kansanedustajat voivat käyttää joukkoliikennettä ilmaiseksi Helsingissä, Espoossa, Kauniaisissa, Vantaalla, Keravalla, Sipoossa, Kirkkonummella, Siuntiossa ja Tuusulassa. Pete Anikari

Iltalehden tekemän selvityksen mukaan noin neljäsosa kansanedustajista ei ole käyttänyt eduskunnan tarjoamaa matkakorttia, joka oikeuttaa ilmaiseen joukkoliikenteeseen Helsingissä, Espoossa, Kauniaisissa, Vantaalla, Keravalla, Sipoossa, Kirkkonummella, Siuntiossa ja Tuusulassa.

Jokainen kansanedustaja saa vaalikauden alussa halutessaan HSL:n matkakortin, jolle eduskunnan hallinto- ja palveluosasto on ladannut valmiiksi 100 euroa rahaa. Jos kortilla oleva raha loppuu, voi edustaja kiikuttaa sen eduskunnan palvelupisteeseen, jonka työntekijät käyvät lataamassa kortille lisää rahaa seuraavaan päivään mennessä. Kortille voidaan ladata myös aikaa.

Hyvästä palvelusta huolimatta 18 edustajaa on jättänyt matkakortin kokonaan hakematta. Heidän joukossaan ovat muun muassa Helsingissä asuvat Silvia Modig (vas) ja Jaana Pelkonen (kok).

Modigin mukaan tälle on hyvin yksinkertainen syy: hän on kaupunginvaltuutettu ja saa Helsingin kaupungilta luottamushenkilömatkakortin, joka on veronalaista tuloa 300 euroa ylittävältä osalta.

– Tämän takia ei ole tarvetta, eikä mielestäni oikeutta pyytää samaa eduskunnalta, Modig sanoo.

– Vaikka kaupungin lippuun ei sisälly samaa 100 euron arvon latausta, olen katsonut, että jos minulla on jo valmiiksi kaupungilta koko vuoden voimassa oleva lippu, niin minulla ei ole tarvetta muulle.

Sama etu koskee kaikkia helsinkiläisiä kaupunginvaltuutettuja ja varavaltuutettuja. Modigin lisäksi valtuustossa istuvat Paavo Arhinmäki (vas), Eva Biaudet (r), Tuula Haatainen (sd), Eero Heinäluoma (sd), Emma Kari (vihr), Jussi Niinistö (sin), Pelkonen, Mika Raatikainen (ps), Wille Rydman (kok), Sampo Terho (sin), Pilvi Torsti (sd), Juhana Vartiainen (kok), Paavo Väyrynen (tl) ja Ozan Yanar (vihr). Varavaltuutettuja ovat Pekka Puska (kesk) ja Kimmo Tiilikainen (kesk).

– Kaupungin lippua käytän päivittäin, olen pääasiallisesti joukkoliikenteen käyttäjä. En omista autoa ja kesäkauden minulla on lataus kaupunkipyörille, Modig sanoo.

Iltalehden koko vaalikautta koskevan taksiselvityksen mukaan matkakortittomista edustajista eniten taksilla ovat ajaneet kokoomuksen Ilkka Kanerva (18 305 euroa), sinisten Pentti Oinonen (13 261 euroa), keskustan Mikko Alatalo (12 929 euroa), SDP:n Krista Kiuru (11 912 euroa), kokoomuksen Jaana Pelkonen (11 464 euroa), keskustan Sirkka-Liisa Anttila (10 734 euroa).

Matkakorttien lataaminen maksoi eduskunnalle viime vuonna 37 000 euroa. Edustajien taksimatkat maksoivat eduskunnalle viime vuonna 481 000 euroa.

Kokoomuksen kansanedustajalla Ilkka Kanervalla on taksikortti, mutta ei matkakorttia. Antti Mannermaa

Matkakortti vähällä käytöllä

Iltalehden tekemän selvityksen mukaan 41 edustajaa on hakenut matkakortin vaalikauden alussa, mutta ei ole tuonut sitä ladattavaksi kertaakaan. Näin ollen kortille vaalikauden alussa ladattu 100 euroa on riittänyt heille koko vaalikaudeksi.

Eduskunnan hallinto- ja palveluosaston mukaan muutama edustaja on ladannut kortille rahaa itse. Se ei kuitenkaan ole yleinen käytäntö. Osa edustajista maksaa matkansa matkapuhelimellaan.

Matkakorttia säästeliäästi käyttävien edustajien joukossa on useita paljon taksilla ajavia edustajia, muun muassa perussuomalaisten Tom Packalén ja kokoomuksen Sinuhe Wallinheimo, jotka olivat Iltalehden koko vaalikautta koskevassa taksiselvityksessä sijoilla 3 ja 6.

Lähes 25 000 euron taksilaskun ajanut Packalén on ajanut taksilla veronmaksajien piikkiin 1 078 kertaa; lähes 23 000 euron taksilaskun ajanut Wallinheimo 788 kertaa.

Kansanedustajien taksimatkoihin paloi viime vuonna 481 000 euroa. Matkakortteja ladattiin 37 000 eurolla. Janne Suutarinen

Matkakorttia säästeliäästi käyttävistä edustajista yli 10 000 euron taksilaskun ovat ajaneet myös keskustan Timo V. Korhonen (19 806 euroa), perussuomalaisten Olli Immonen (13 746 euroa), kokoomuksen Elina Lepomäki (12 800 euroa), kokoomuksen Markku Eestilä (12 403 euroa), keskustan Niilo Keränen (12 005 euroa), keskustan Pertti Hakanen (11 573 euroa), perussuomalaisten Teuvo Hakkarainen (11 427 euroa), kristillisdemokraattien Antero Laukkanen (10 704 euroa), keskustan Matti Vanhanen (10 429 euroa) ja SDP:n Erkki Tuomioja (10 205 euroa).

Yhden kerran matkakortin ladattavaksi tuoneita edustajia on 25. Heidän joukossaan kokoomuksen Susanna Koski, joka on ajanut taksilla 978 kertaa, neljänneksi eniten. Kosken taksilasku on 23 584 euroa.

Yhteensä 84 kansanedustajaa on jättänyt matkakortin hakematta, lataamatta tai ladannut sen vain kerran koko vaalikauden aikana.

Se on 42 prosenttia kaikista edustajista.

Vihreiden kansanedustaja Ville Niinistö liikkuu omien sanojensa mukaan paljon. Tiina Somerpuro

Niinistö, Toivola ja Packalén

Taksiselvityksen ykkösnimen, vihreiden Ville Niinistön matkakortille on ladattu vaalikauden aikana rahaa yhteensä 1 700 euroa. Niinistön 1 215 taksimatkaa ovat maksaneet veronmaksajille 22 944 euroa.

Toiseksi eniten taksilla ajanut vihreiden Jani Toivola (1 087) on ladannut matkakorttiaan ahkerasti. Toivolalla on ollut eduskunnan matkakortilla aikaa käytännössä koko vaalikauden ajan.

Vihreiden kansanedustajalla Jani Toivolalla on ollut eduskunnan matkakortilla aikaa käytännössä koko vaalikauden ajan. Petteri Paalasmaa

Perussuomalaisten Tom Packalén on hakenut itselleen matkakortin kaksi kertaa, mutta hukannut sen molemmilla kerroilla. Kolmatta korttia Packalén ei ole vielä ottanut käyttöön, mutta sellainen odottaa häntä eduskunnan palvelupisteellä. Packalén ei ole ladannut matkakorttejaan kertaakaan.

Packalén haki itselleen uuden matkakortin 14. syyskuuta 2018 eli vähän sen jälkeen, kun Iltalehti oli uutisoinut hänen viime juhannuksena tekemistä öisistä taksimatkoista.

Perussuomalaisten kansanedustaja Tom Packalén on hukannut eduskunnan matkakortin jo kahdesti. Jenni Gästgivar

Puhemiehet puhuvat taksissa viime syksynä Jani Toivolan taksinkäytöstä ja Vihreiden kannatuksesta. Jenni Gästgivar

Juttua muokattu 11.2.2019 kello 9.41: Lisätty Silvia Modigin kommentit sekä maininta helsinkiläisistä kansanedustajista, joilla on kaupunginvaltuutettuina oikeus kaupungin luottamushenkilömatkakorttiin.

Juttua muokattu 12.2.2019 kello 10.52: Poistettu neljännestä kappaleesta sana ”ilmainen” ja lisätty maininta, että Helsingin kaupungin tarjoama matkakortti on veronalaista tuloa 300 euroa ylittävältä osalta.